На основу члана 65. став 11. Закона о високом образовању („Службени гласник РС“, број 76/05) и члана 69. тачка 11, у вези са чланом 152. став 5. Статута Грађевинског факултета у Суботици („Септембар 2006. године), Наставно-научно Веће Грађевинског факултета у Суботици, на седници одржаној 26. јуна 2006 године, доноси

**ПРАВИЛНИК О СТУДЕНТСКОМ ВРЕДНОВАЊУ**

**ПЕДАГОШКОГ РАДА НАСТАВНИКА**

Члан 1.

Овим правилником уређују се начин и поступак студентског вредновања педагошког рада наставника Грађевинског факултета у Суботици (у даљем тексту: Факултет).

Члан 2.

Основни циљ студентског вредновања педагошког рада наставника Факултета (у даљем тексту: *студентско вредновање* ) јесте формирање мишљења студената о педагошком раду наставника, које се узима у обзир приликом утврђивања оцене о резултатима педагошког рада наставника у поступку избора у звање наставника.

Резултати студентског вредновања користе се и за редовно праћење и контролу квалитета наставног процеса, као део опште политике у области обезбеђења квалитета високог образовања на Факултету.

Члан 3.

Поступак студентског вредновања спроводи факултет за наставнике који изводе наставу на студијским програмима факултета.

Услове и средства за финансирање, организовање и спровођење поступка студентског вредновања из члана 1. овог правилника обезбеђује факултет.

Члан 4.

Наставно-научно веће факултета образује Комисију за организовање и спровођење поступка студентског вредновања, коју чине представници наставног особља, ненаставног особља и студената.

Одлуком о образовању Комисије утврђују се број, делокруг и начин рада комисије, као и друга питања од значаја за рад комисије.

Члан 5.

Студентско вредновање спроводи се путем писменог упитника са понуђеним одговорима, на обрасцу који је саставни део овог правилника – Образац 1.

Члан 6.

Студентско вредновање спроводи се сваке године, у редовном термину наставе, у семестру у коме се окончава настава из датог предмета.

Студенти вреднују педагошки рад сваког наставника за сваки предмет посебно.

Члан 7.

Након спроведеног поступка студентског вредновања, Комисија из члана 4. овог правилника oбрађује податке , анализира их и припрема извештај о резултатима студентског вредновања.

Члан 8.

Извештај о резултатима студентског вредновања се састоји из општег и посебног дела.

У општем делу уносе се општи подаци везани за организовање и спровођење поступка студентског вредновања, и то:

− ко је одговоран за организацију и спровођење поступка студентског вредновања;

− време када је извршено студентско вредновање;

− број наставника чији рад је вреднован, са укупним бројем предмета;

−број наставника са датог студијског програма чији рад није вреднован и разлози за то.

Посебан део извештаја чини статистички приказ појединачних извештаја за сваког наставника и за сваки предмет тог наставника чији се педагошки рад вредновао.

Посебан део извештаја попуњава се и обрађује на обрасцу који је саставни део овог правилника.

Члан 9.

На крају извештаја даје се преглед укупне просечне оцене сваког наставника чији педагошки рад је вреднован од стране студената.

Оцена из става 1. овог члана изражава мишљење студената о педагошком раду наставника које се узима у обзир за утврђивање оцене о резултатима педагошког рада наставника приликом избора у звање.

Сваки наставник добија све извештаје о студентском вредновању свога рада.

Члан 10.

Извештај о резултатима студентског вредновања доставља се Наставно-научном већу факултета на разматрање и усвајање.

Наставно-научно веће факултета може не усвојити извештај само уколико установи да су током примене студенског вредновања начињени озбиљни методолошки пропусти.

Члан 11.

Извештај из члана 10. овог правилника и целокупна документација о спроведеном поступку студентског вредновања обезбеђују се и чувају на факултету, на начин прописан општим актом факултета, а по потреби, односно на захтев Ректора, достављају се Универзитету.

Документа из става 1. овог члана факултет обезбеђује и у електронској форми.

Члан 12.

Факултети могу и на други начин спровести вредновање педагошког рада наставника.

Члан 13.

Одредбе овог правилника сходно се примењују на сараднике.

Члан 14.

Овај правилник ступа на снагу осмог дана од дана објављивања у „Огласној табли Факултета у Суботици”.

ПРЕДСЕДНИК НАСТАВНО НАУЧНОГ ВЕЋА ФАКУЛТЕТА

**Образац 1.**

**Forma upitnika za evaluaciju predmeta i nastavnika**

|  |  |  |
| --- | --- | --- |
| Građevinski fakultet SUBOTICA  | Evaluacija predmeta i nastavnika | semestar š. god. |
| Pred Vama se nalazi upitnik za evaluaciju predmeta i nastavnika. Popunjavanjem ste u prilici da ocenite predmet i rad profesora. Vaše ocene su značajne za unapređenje i poboljšanje rada nastavnika, kao i za podizanje kvaliteta studija u celini. Molimo Vas da na pitanja odgovorite odabiranjem jednog od stupnjeva na petostepenoj skali (5-najviša ocena, 1-najniža ocena) stavljanjem znaka **X** u odgovarajuće polje. Izostavite odgovor ako ne razumete pitanje ili nemate dovoljno informacija da biste objektivno odgovorili! ANKETA JE ANONIMNA! |
| **Šifra predmeta:**  |
| 1. Ciljevi, sadržaj i pravila rada za predmet su jasno definisani na početku nastave
 | [ ]  5 | [ ]  4 | [ ]  3 | [ ]  2 | [ ]  1 |
| 1. Nastava je održana redovno i prema rasporedu
 | [ ]  5 | [ ]  4 | [ ]  3 | [ ]  2 | [ ]  1 |
| 1. Predložena literatura je dovoljna i odgovarajuća sadržaju predmeta
 | [ ]  5 | [ ]  4 | [ ]  3 | [ ]  2 | [ ]  1 |
| 1. Materija izložena tokomnastave čini zaokruženu celinu
 | [ ]  5 | [ ]  4 | [ ]  3 | [ ]  2 | [ ]  1 |
| 1. Predavanja su jasna i razumljiva
 | [ ]  5 | [ ]  4 | [ ]  3 | [ ]  2 | [ ]  1 |
| 1. Vežbe odnosno zadaci su u skladu sa predavanjima
 | [ ]  5 | [ ]  4 | [ ]  3 | [ ]  2 | [ ]  1 |
| 1. Plan i program predmeta su pokriveni predavanjima i vežbama
 | [ ]  5 | [ ]  4 | [ ]  3 | [ ]  2 | [ ]  1 |
| 1. Nastavnik je dostupan tokom semestra radi konsultacija
 | [ ]  5 | [ ]  4 | [ ]  3 | [ ]  2 | [ ]  1 |
| 1. Materija izložena tokom nastave je dovoljna za savladavanje predispitnih obaveza
 | [ ]  5 | [ ]  4 | [ ]  3 | [ ]  2 | [ ]  1 |
| 1. Ocenjivanje tokom semestra je objektivno i u skaldu sa unapred definisanim pravilima
 | [ ]  5 | [ ]  4 | [ ]  3 | [ ]  2 | [ ]  1 |
| **MOJE PRIMEDBE I SUGESTIJE KOJE SMATRAM DA ĆE DOPRINETI UNAPREĐENJU KVALITETA NASTAVE** |
|  |